Iktatószám: HTO/1640-1/2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. november 26-ai ülésére**

**Tárgy:** Beszámoló a Hévízi Polgármesteri Hivatal 2015. évi adóigazgatási tevékenységéről

**Az előterjesztő:** dr. Tüske Róbert jegyző

**Készítette:**  Fábiánné Hoffman Márta mb. hatósági osztályvezető

Dr. Vértesaljainé Halami Katalin gépjárműadó és behajtási ügyintéző

Panka-Kovács Melinda hatósági ügyintéző

Pángerné Toplak Éva idegenforgalmi adóügyintéző

Szörényi László adóügyi és építményadó ügyintéző

Szűrösné Németh Hajnalka iparűzési adó ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének g) pontja szerint a Képviselő-testület a jegyző beszámoltatása útján ellenőrzi az önkormányzati adóhatóság tevékenységét és tájékoztatja a lakosságot a helyi adókból származó bevételek összegéről. A helyi adókról szóló 1990. évi C. törvény (a továbbiakban: Htv.) 8. § (2) bekezdése alapján az önkormányzat a beszedett adó összegéről évenként köteles a költségvetési beszámoló részeként a település lakosságát tájékoztatni.

A helyi adóhatóság minden évben beszámolót terjeszt a Tisztelt Képviselő-testület elé az önkormányzati adózás tapasztalatairól.

Az önkormányzati adóhatóság látja el az önkormányzat és a hivatal működéséhez szükséges források jelentős részének beszedését, továbbá az állam által meghatározott hatósági feladatokat is végez (gépjárművek adóztatás, adók módjára behajtandó köztartozások beszedése stb.).

A helyi adóbevételek kivetési jogát az Alaptörvény, részletes szabályait tekintve pedig keretjelleggel a Htv. állapítja meg, amely lehetőséget teremt a helyi szuverén adóztatási jog gyakorlására.

Hévíz Város Képviselő-testülete a törvényi felhatalmazás alapján a 4/2010. (II.9.) rendeletével (a továbbiakban: Ör.) az alábbi helyi adókat működteti:

1. építményadó
2. idegenforgalmi adó
3. iparűzési adó

Az adóigazgatási feladatok letéteményese a jegyző, így minden esetben az ő nevében jár el az önkormányzati adóhatóság. 2013. január 1. napjától az adóigazgatási feladatokat a Hatósági Osztály látja el, 4 fő ügyintézővel.

Kiemelt feladata: a költségvetési egyensúly fenntartása érdekében az önkormányzat adóbevételeinek a biztosítása, lehetőség szerinti növelése, a közigazgatási hatósági ügyintézés során a szolgáltató jelleg erősítése, szem előtt tartva a jogszerűség, hatékonyság, célszerűség követelményét.

Az adóügyek száma – elsősorban a havi rendszeres idegenforgalmi adóbevallások miatt – jelentős. 2015. október 31. napi állapot alapján számszerűsítve 4.634 főszámos, 22.055 alszámos adóügyi dokumentum keletkezett.

Jelen beszámoló tényadatai a 2015. év I-III. negyedévi költségvetési beszámoló adatain alapulnak,illetve – könyvelés függvényében - tartalmaz 2015. október 31. napi adatot is.

**1. Adóbevételek alakulás 2015. évben**

Hévíz Város Önkormányzatának feladatellátást a saját bevételek, legjelentősebb része a helyi adókból származó bevételek, az állami támogatások, valamint az átengedett csökkenő központi adók biztosítják. Az önkormányzati adóhatóság által beszedett központi adók és bírságok eltérő mértékben szintén az önkormányzatot illetik meg. Az adóbevételek beszedése mellett az adóhatóság igazolásokat, hatósági bizonyítványokat készít és állít ki.

|  |  |  |  |
| --- | --- | --- | --- |
| **2015. évre tervezett helyi adó bevételek** | | **szeptember 30. napjáig teljesült** | **október 31. napjáig teljesült** |
| építményadó | 160.000 e Ft | 149.996 e Ft | 153.722 e Ft |
| iparűzési adó | 414.000 e Ft | 402.747 e Ft | 402.213 e Ft |
| idegenforgalmi adó | 480.000 e Ft | 340.039 e Ft | 387.618 e Ft |
| gépjárműadó | 16.000 e Ft | 8.846 e Ft | 16.578 e Ft |
| bírság (eredeti tervezett: 2000 e Ft) | 8.000 e Ft | 586 e Ft | 767 e Ft |
| pótlék (eredeti tervezett: 500 e Ft) | 500 e Ft | 7.624 e Ft | 7.879 e Ft |
| **összesen** | **1.078.500 e Ft** | **909.838 e Ft** | **968.777 e Ft** |

A törvényi szabályozás által helyi adózás alá tartozó adótárgyakat részben vagy egészében helyi adókötelezettség alá vontuk. Adóalanynak minősülnek a magánszemélyek, vállalkozók - gazdasági társaságok, akikre kiterjed a helyi adókötelezettség legyen ez vagyoni típusú *(építményadó)*, kommunális jellegű *(idegenforgalmi adó)*, vagy iparűzési adó.

Az adóbevételek időbeli teljesülésének jellemzője, hogy az első félévben általában nem érik el az éves előírások felét és az adóbevételek többségét jelentős iparűzési adó teljesülése csak feltöltési, kiegészítési kötelezettség leteltét követően, az adóév utolsó napjaiban realizálódik.

A **kivetéses adók** *(építményadó, gépjárműadó)* esetében jellemzően két részletben kell az adórészeket megfizetni március 15-ig, illetve szeptember 15-ig.

A **beszedett idegenforgalmi adót** a beszedést követő hónap 15. napjáig kell a szálláshelyeknek önadózás keretében bevallani és megfizetni.

Az **iparűzési adófizetés** sajátossága, hogy az éves bevallás során számolnak el az adózók az előző évben befizetett előleggel (március és szeptember 15; valamint december 20.) szemben.

Az önkormányzatot megillető adójellegű bevételek szignifikáns része az idegenforgalmi adóból befolyó összeg, mely minden beszedett adóforintja után további 1,55 Ft normatív támogatás igényelhető. A bevételek másik legjelentősebb részét képezi az iparűzési adó, kisebb volument képvisel az építményadó.

Az iparűzési adó és a pótlékbevételeink alakulásában egy több éve húzódó perben született Kúriai ítélet lezárása miatt 19 millió Ft iparűzési bevétel és 6.334 millió Ft késedelmi pótlék bevétel keletkezett, amely egyszeri bevétel.

**2. Adóigazgatási feladatok**

* 1. **Építményadó**

Építményadó esetében az adó mértéke 2008. január 1. napjától 600,- Ft/m2, a törvény által megengedett maximum 2013-ban 1.722,9- Ft/m2, 2014-ben 1821,2 Ft/m2, 2015–ben 1852,1 Ft/m2. A Nemzetgazdasági Minisztérium tájékoztatása alapján a 2016. évre alkalmazható építményadó maximum **1.852,10 Ft/m2**.

Mivel a Képviselő-testület tárgyalja a építményadózatás rendjének felülvizsgálatát ezért az építményadóra vonatkozó részletes adatok ott kerülnek bemutatásra.

Az adóbevallások alapján jelenleg adóztatott alapterület 543.872,99 m2.

A jelenleg hatályos 4/2010.(II.10.) önkormányzati rendelet 5. § (1) bekezdése adókedvezményt biztosít a magánszemély tulajdonosoknak, (illetve a Htv. szerint az ingatlanra bejegyzett vagyoni értékű jog jogosultjainak) – tulajdonuk arányában – a lakásul szolgáló ingatlanuk, és a lakáshoz tartozó rendeltetésszerűen használt gépjárműtároló után.

Az ilyen jogcímen illetve a törvény által egyéb jogcímen igénybe vett kedvezmény összege 177.945 e Ft volt.

Építményadó hatálya alá tartozó adózók száma 4.040 fő. Az adótárgyak száma 6.329 db.

2015. évre az előirányzat 160 millió Ft, ebből ténylegesen kivetett adó 148,4 millió Ft. A befolyt közel 154 millió Ft a kivetett összeg 103,6 %-a, mely az előirányzat 96 %-a.

|  |  |  |  |
| --- | --- | --- | --- |
| **dátum** | **kivetett adó (Ft)** | **befolyt adó (Ft)** | **%** |
| 2014.09.30 | 161 664 000 | 163 654 499 | 101,23% |
| 2015.09.30 | 148 379 088 | 149 995 548 | 101,09% |
| 2015.10.31 | 148 379 088 | 153 721 909 | 103,60% |

Az építmény adó kintlévőségek nagysága, ami 2014. szeptember 30. napján az adónem vonatkozásában 48.287 e Ft, 2015. október 31. napján 45.930 ezer forint, amelyből a felszámolás alatt lévő, illetve megszűnt cégek kintlévősége 18.154 ezer forint, a behajtásukra tett intézkedéseink a végrehajtásról szóló táblázatban megtalálhatóak. A kintlévőségek egyik oka, hogy az ingatlan értékesítések esetén nem történik meg a tulajdonos változás bejelentése, így az adótartozás folyamatosan nyilván van tartva. A Takarnet rendszer adatainak lekérdezésével a pontatlanságok kiszűrése és javítása folyamatosan történik. Ezáltal a kintlévőség összege csökkenthető. Az ingatlan tulajdonosok téves jogszabály értelmezése is hozzájárul a kintlévőség növekedéséhez, mert az évközben történt értékesítéseknél nem veszik figyelembe, hogy a törvény rendelkezéseinek megfelelően az építményadó az aktuális év január 1. napján fennálló állapot szerint kerül kivetésre, és ezért nem fizetik be a kivetett adót. Több esetben előfordul, hogy az ingatlan tulajdonos elhalálozik, és az örökösök sem a Földhivatalnál, sem az önkormányzati adóhatóságnál nem jelentik be a tulajdonos változást, így a nyilvántartásban továbbra is az elhunyt nevén van a tartozás nyilvántartva.

**2.2 Helyi iparűzési adó**

Adóköteles az önkormányzat illetékességi területén állandó vagy ideiglenes jelleggel végzett vállalkozási tevékenység. Az adó alanya a vállalkozó. Az adókötelezettség a tevékenység megkezdésének napjával keletkezik és a tevékenység megszűntetésének napjával szűnik meg.

Hévíz város területén önkormányzati rendelet alapján az iparűzési adó mértéke az állandó jelleggel végzett iparűzési tevékenység esetén az adóalap 2%-a, amely megfelel a törvényben előírt maximumnak.

Az adó ideiglenes jelleggel végzett iparűzési tevékenység esetében naptári naponként 3000,- forint. Ideiglenes tevékenység esetében a törvény szerinti maximum érték naptári naponként 5000,- forint. A törvényi maximum kihasználtsága 60 %.

A helyi adónyilvántartás alapján 2015. évben az iparűzési adó alanyok száma 1352, ebből 45 a KATA-s adózó.

Kisvállalkozások tételes adóját választók az iparűzési adó kötelezettséget egyszerűsítetten fizethetik meg: a székhely és telephely szerinti önkormányzatok részére 2,5 millió forint adóalap után az éves adófizetési kötelezettség a teljes adóévre 50 ezer forint (2 x 25 000,-Ft).

Május-június hónapban feldolgozásra került 1197 db adóbevallás, amelyből 76db záró bevallás 2014. évről. A bevallások feldolgozása a határidő betartásával valósult meg.

Általános tapasztalat, hogy a benyújtott bevallások 40 %-a hibás, melyet az adózás rendjéről szóló 2003. évi XCII. törvény értelmében az ügyintéző javít, és arról az adózót értesíti. Továbbra is jellemző hibák fordulnak elő a bevallásoknál a bevallási nyomtatványokat nem írják alá, a bevallási nyomtatványok kiegészítő lapjai nincsenek kitöltve, számszaki hibát tartalmaznak, nem a kitöltési útmutatóban leírtak szerint töltik ki a bevallást, a megfizetett adóelőleget elfelejtik beírni, az adóalap megosztás nem a jogszabálynak megfelelően történik.

A bevallást elmulasztók részére 2015. szeptember 15-én 259db kötelezettségük teljesítésére felszólító értesítés került kiküldésre - 2010. adóévig visszamenőlegesen - amelynek nagy számban eleget tettek az adózók, és jelenleg is folyamatosan érkeznek az elmaradt bevallások. Volt olyan adózó, akinek több éves bevallási elmaradása most került feldolgozásra.

E felszólítások eredményeképpen 3.465.110 Ft került 2015. november 1. napjáig kivetésre.

A nyilvántartott túlfizetés összege 2015. szeptember 30. napjáig, 12.610.231 Ft, mely túlfizetéseket az adózók a későbbi előírásaikra hagyják elszámolni, de számlák közötti átvezetését, illetve a túlfizetés visszautalását is kérelmezhetik.

Tekintettel arra, hogy az iparűzési adó nem kivetéses adónem, nem lehet kalkulációkba bocsátkozni a meg nem fizetett adó nagyságáról.

Az adónemet sajátos fizetési mód jellemzi, az adózók az adóévben egyrészt a megelőző év adatai alapján előleget fizetnek (március 15. és szeptember 15.) másrészt elszámolnak a befizetett előlegekkel szemben, (május 31.) valamint december 20. napjáig feltöltési kötelezettséget teljesítenek. Ekkor az éves várható adó összegére kiegészítik a már megfizetett adóelőlegeket. A feltöltési kötelezettség azon kettős könyvvitelt vezető belföldi és külföldi adózókat érinti, akik a társasági adó törvény hatálya alá tartoznak és az adóévet megelőző adóévben az éves szinten számított árbevétele a 100 millió Ft-ot meghaladta.

A feltöltési kötelezettség teljesítésre felhívéást fogunk kibocsátani.

* 1. **Idegenforgalmi adó**

Az idegenforgalmi adó kötelezettség az önkormányzat illetékességi területén legalább egy vendégéjszakát eltöltő magánszemélyt terheli. Az adó mértéke 2015-ban az előző évihez képest nem változott, 450 Ft/vendégéjszaka, a lehetséges maximális mérték 505.1 Ft.

2015. október 31-ig 387 618 e Ft adóbevétel folyt be, az előző év azonos időszakában 401 592 e Ft volt a bevétel. Az éves előirányzat 480 000 ezer Ft, melynek 81 %-a teljesült, az előző év azonos időszakának 84 %-os teljesülésével szemben. A kereskedelmi szálláshelyektől származó bevételek a KSH adatok szerint kb. 8,8%-al mérséklődött az év első nyolc hónapjában. Ennek tükrében év végéig a tervezettnél kevesebb, kb. 450 000 e Ft idegenforgalmi adóbevétel realizálódik. A központi költségvetés az adóbevétel másfélszeresének megfelelő, 1,55 Ft/idegenforgalmi adóforint támogatást biztosít.

Befizetett idegenforgalmi adó havi megoszlása

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | jan. | febr. | márc. | ápr. | máj. | jún. | júl. | aug. | szept. | okt. | nov. | dec. | **össz.** |
| **2010** | 18 862 | 25 006 | 27 876 | 33 156 | 27 884 | 33 767 | 33 015 | 43 533 | 47 094 | 45 827 | 38 666 | 33 306 | **407 992** |
| **2011** | 17 005 | 24 400 | 26 599 | 29 266 | 31 688 | 39 607 | 37 443 | 50 573 | 60 846 | 46 412 | 41 815 | 35 267 | **440 921** |
| **2012** | 22 174 | 27 463 | 25 396 | 32 631 | 32 940 | 40 371 | 41 958 | 45 766 | 53 588 | 50 700 | 44 622 | 35 252 | **452 861** |
| **2013** | 23 573 | 27 581 | 27 205 | 36 481 | 32 883 | 47 163 | 45 777 | 48 604 | 56 230 | 52 220 | 53 150 | 36 654 | **487 521** |
| **2014** | 25 085 | 31 056 | 26 602 | 30 147 | 40 694 | 44 214 | 43 841 | 51 712 | 59 748 | 48 493 | 42 443 | 38 251 | **482 286** |
| **2015** | 23 226 | 24 996 | 24 358 | 31 098 | 33 605 | 44 395 | 45 689 | 52 203 | 60 456 | 47 592 |  |  | **387 618** |

Az adónem kintlévősége 2015. október 31. napján 5.686 ezer Ft, az előző év szeptember állapotához 4.192 e Ft képest kis mértékben növekedett.

Az idegenforgalmi adó mértékéről ez évben a Képviselő-testület rendeletmódosítást fogadott el, miszerint 2016. január 1. napjától az adó mértéke személyenként és vendégéjszakánként 500 forintra változik.

**2.3. A gépjármű adó**

A gépjárműadó nem tartozik a helyi adók körébe, de a befolyt összeg 40%-a helyi önkormányzat bevétele, függetlenül attól, hogy előző évekről áthúzódó követeléskezelés, végrehajtás eredményeként sikerült-e beszedni, illetve az adózó fizetési könnyítés során részletekben fizette-e meg. A gépjárműadóról szóló 1991. évi LXXXII. törvény írja elő a gépjárművek adóztatásának szabályait, melyek 2015-re nem változtak.

Az önkormányzatnál maradó adóbevételek 2013. évtől radikálisan csökkentek, mivel a 2013. évtől beszedett, befizetett adó 40 %-a marad csak az önkormányzatoknál, mint megosztott bevétel, függetlenül attól, hogy előző évekről áthúzódó követeléskezelés, végrehajtás eredményeként sikerült-e beszedni, illetve az adózó fizetési könnyítés során részletekben fizette-e meg.

**2.4. Helyi jövedéki adó**

2015. január 1-jei hatállyal nagymértékben módosultak a magánfőzés szabályai, melynek következtében a jogalkotó a magánfőzésre vonatkozó adóbevallással, az átalányadó befizetésével, továbbá a magánfőző által birtokolt desztillálóberendezéssel kapcsolatos eljárás lefolytatását az önkormányzati adóhatóságokhoz rendelte.

A jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény 63.§ (1) bekezdés 12. pontja alapján a magánfőző az a 18. életévét betöltött gyümölcstermesztő személy, aki saját tulajdonú gyümölccsel, gyümölcsből származó alapanyaggal és párlat készítésére alkalmas saját tulajdonú desztillálóberendezéssel rendelkezik.

A magánfőző az előállított magánfőzött párlat utáni adóbevallási és adófizetési kötelezettségét a tárgyévet követő év január 15-ig együtt teljesíti a lakóhelye szerinti önkormányzati adóhatósághoz. Adóhatóságunkhoz 2015. évben 18 bejelentés érkezett.

A saját fogyasztás céljából előállított magánfőzött párlat adómentessége 2015. január 1-jétől megszűnt és amennyiben tárgyévben a magánfőző előállít párlatot, 1000 forint/év átalányadó-fizetési kötelezettsége keletkezik. Az átalánydíjat a magánfőző fizet meg, az önkormányzat jövedéki adó számlájára.

Az önkormányzati adóhatóság értesíti a desztillálóberendezés bejelentéséről, valamint a magánfőző adóbevallásáról a vámhatóságot és a bejelentéssel, bevallással érintett – más – önkormányzati adóhatóságokat. Az önkormányzati adóhatóság az értesítést a teljesítést követő hónap 15. napjáig küldi meg az illetékes vámhatóság részére.

**2.5. Talajterhelési díj**

A talajterhelési díj törvényi előírás alapján kerül beszedésre, mértéke 1 200 Ft/m3. Talajterhelési díjfizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá.

A DRV-től kapott lista elavult, pontatlan volt, emiatt aránytalanul nagy adminisztrációs terhet jelentett a realizálható bevételhez képest. 105 címet kellett megvizsgálni, melyhez a Városfejlesztési Osztály segítségét is kikértük.

Talajterhelési díjjal kapcsolatosan 2015. évben 2 db határozatban 62 ezer Ft került kivetésre. Ez a 2013. és 2014. évi díj együttesen. (2012. évben 4 db ügyirat mellett 41 ezer Ft volt az elszámolt bevétel.) A csatorna rákötés kötelezésekkel, illetve a talajterhelési díj mértékének folyamatos növekedésével arányosan csökkent a talajterhelési díj fizetésére kötelezettek köre.

**2.6. Adók módjára behajtandó köztartozások**

A helyi adóhatóság szedi be a külső szervek megkeresése alapján az adók módjára behajtható köztartozásokat. 2014-ban 92 db, 2015. évben 79 db megkeresés érkezett, melyből elintézésre került 39 db. A beszedett köztartozás október 31. napjáig 685.082 Ft, melyből az önkormányzatnál marad 66.033 Ft.

**3. Adó-és értékbizonyítványok kiállítása**

Az adóhatóság kérelemre, törvényben előírt esetekben (hagyatéki eljáráshoz, gyámhatósági ügyekhez, földterület felajánlásához életjáradék ellenében, bírósági végrehajtói ügyekhez, NAV végrehajtási ügyekhez) az illetékességi területén fekvő ingatlan fekvéséről, értékéről és adójáról adó- és értékbizonyítványt állít ki, amely tartalmazza az ingatlan és az ingatlanszerzők (tulajdonosok) adatait, az érték megállapításánál figyelembe vett tényezőket, továbbá az ingatlannak az adott időpontban fennálló forgalmi értékét.

A bizonyítvány kiállítása során az értékelő figyelembe veszi az ingatlan fekvését, megközelíthetőségét, közművesítettségét, az épület korát, állapotát felszereltségét, komfortfokozatát, nagyságát.

A tulajdoni lap által pontosan meghatározott ingatlanról felmérés és összehasonlító adatok alapján értékbecslés készül.

Az ingatlan tulajdonosának előzetes értesítése mellett helyszíni eljárás során felvételre kerülnek az ingatlan adatai, majd ennek alapján kerül sor az adó- és értékbizonyítvány kiállítására.

Adó-és értékbizonyítvány kiadására 2015. évben 107 esetben került sor, melyet megelőzött helyszíni szemle és felmérés.

**4. Hátralékok csökkentésével intézkedések**

Az évek során az adó fizetési morál romlása, a fizetési nehézségek következtében bekövetkezett fizetési készség és az egyéb tényezők miatt, megnövekedett a kintlévőségek nagysága.

A hátralékállomány az elévülési időszak (öt év) hátralékállományát tartalmazza. A gazdálkodó vagyonát sok esetben meghaladja tartozásaik összege, kötelezettségeik rendezésére nincs pénzügyi fedezetük. A felszámolás alá kerülő cégek esetében még megfelelő időben történő hitelezői igénybejelentés alapján is csekély az esély a követelések egy részének megtérülésére.

Hitelező igényt 2015. október 31-ig 9 esetben nyújtottuk be 4.555.075,- Ft összegre, melyből teljesült 169.843,- Ft. Az eljárás több évre is elhúzódhat, az ilyen kintlévőségek majd leírásra kerülnek, azonban az eljárás teljes lezárásáig, illetve az elévülésig az önkormányzati adóban nyilván kell tartani.

**A hátralékok 40%-a a már nem működő, illetve többnyire felszámolás alatt lévő társaságoknál van felhalmozva, ezek megtérülése nem valószínűsíthető.**

A végrehajtás eredményességét és annak folyamatát jelentősen befolyásolja az adós személyének felkutatása, a munkahelyi adatok lekérdezése, és a bankszámlaszámok lekérése. A behajtás sikerességét jelentősen meghatározza, hogy adó személy rendelkezik-e rendszeres jövedelemmel. Egyre többen vannak azok, akiknek nincs nyilvántartott jogviszonya, vagyis munkanélküli, feketén foglalkoztatják, illetve külföldön vállalt munkát.

|  |  |  |  |
| --- | --- | --- | --- |
| **végrehajtási mód** | **db** | **végrehajtás összege** | **befolyt összeg** |
| hatósági átutalás | 231 | 29.699.059 Ft | 26.032.905 Ft |
| munkabér-nyugdíj letiltás | 49 | 2.301.143 Ft | 1.919.577 Ft |
| átvezetés | 7 | 40.000 Ft | 40.000 Ft |
| Nav-nak átadva | 9 | 2.488.673 Ft | 0 Ft |
| **összesen** | **296** | **31.528.875 Ft** | **27.992.482 Ft** |

*Megjegyzés: A törvény az adós jövedelmének 33%-át vonhatja le, ezért akár egy adósnak több éven keresztül is vonják munkabéréből, nyugdíjából tartozását.*

A Zala Megyei Nemzeti Adó- és Vámhivatalt az önkormányzati adóhatóság megkeresheti az őt megillető adótartozások behajtása érdekében az Art. 146. § (3) bekezdése és 161/A. § alapján az adózóra illetékes állami adóhatóságot. A megkeresésünk visszaigazolását követően, az állami adóhatóság végrehajtási eljárása még nem teljesült.

Ez évben a végrehajtási eljárások alkalmával minden esetben a végrehajtási költség (5.000 Ft) is előírásra került, ez összesen 685.000 bevételt jelent.

1. **Fizetési könnyítéses eljárások**

Magánszemélyektől 2015-ben 7 db fizetési könnyítésre, illetve adómérséklésre irányuló kérelem érkezett adóhatóságunkhoz. Adómérséklést 299 e Ft összegben engedélyeztünk, egy elutasításra került, mivel a törvényi feltételeknek nem felelt meg.

Gazdasági társaság fizetési halasztás öt esetben kért, két esetben elutasítottuk a kérelmet, mivel törvényi feltételeknek nem feleltek meg, a másik három esetben fizetési halasztást engedélyeztük. A kérelmek elbírálásánál következetesen érvényesíteni szándékoztunk azt az elvet, hogy a fizetési könnyítés nem az adózók likviditási gondjainak rendszeres könnyítésének lehetősége, hanem rendkívüli, egyedi, végleges megoldás a fizetési nehézségbe került adósnak.

**6. 2015-es ellenőrzési tevékenység helyi adók vonatkozásában**

Az Art. 86. §-a szerint az adóhatóság az adóbevétel megrövidítésének, a költségvetési támogatás, adó-visszaigénylés jogosulatlan igénybevételének megakadályozása érdekében rendszeresen ellenőrzi azokat az adózókat és az adózásban részt vevő más személyeket.

Az ellenőrzés célja az adótörvényekben és más jogszabályokban előírt kötelezettségek teljesítésének vagy megsértésének megállapítása. Az ellenőrzés során az adóhatóság feltárja és bizonyítja azokat a tényeket, körülményeket, adatokat, amelyek megalapozzák a jogsértés és a joggal való visszaélés megállapítását, és az ezek miatt indított hatósági eljárást.

Az adóhatóság a célszerűség és gazdaságosság szempontjait érvényre juttatva használja fel erőforrásait. Az ellenőrzési irányokat úgy kell meghatározni, hogy az ellenőrzöttség tudata az adózókat az önkéntes jogkövetésre ösztönözze. Az ellenőrzés hatékonyságának növelése és ezzel együtt az adózó adminisztrációs terheinek mérséklése érdekében az adóhatóságok a hatáskörükbe tartozó ügyekben együttesen, egyidejűleg is folytathatnak ellenőrzést az adózónál.

A helyi adók szempontjából az ellenőrzés az adókötelezettségek teljesítését az egyes kötelezettségek teljesítését vagy elmulasztását hivatott kontrollálni, szükség esetén szankcionálni.

**6.1. Építményadó ellenőrzés**

Az építményadó ellenőrzések az adó-feldolgozást végző ügyintézők által kerülnek lefolytatásra. 10 db ellenőrzési eljárás indult, mely 27 db ingatlant érintett, jellemzően olyan esetekben, ahol a nyilvántartásokból megállapítható adóalany a bevallási kötelezettségét elmulasztotta illetve a nyilvántartásban lévő és a tényleges adatok között eltérés volt tapasztalható. Az ellenőrzések alapján az adó-nyilvántartásokban szereplő elavult adóalanyi, adóztatási információk javításra kerültek.

A közölt táblázatok adatai a helyi adó nyilvántartás 2015. október 19. napi állapotának megfelelően adnak választ a kérdésekre.

A tényleges értékek meghatározásához a Földhivatal által ingyenesen megküldendő nyilvántartás feldolgozása is szükséges lenne. (belterületi, zártkerti és külterületi ingatlanok vizsgálata az adókötelezettség szempontjából)

A helyi adó nyilvántartás a korábbi években alkalmazott rögzítések miatt nem teljesen pontos adatokat szolgáltat. A nyilvántartás korrigálása folyamatosan történik.

**6.2. Idegenforgalmi adóellenőrzés**

Az idei évben eddig 205 alkalommal történt *idegenforgalmi adókötelezettség teljesítésének helyszíni ellenőrzése*, ebből 24 esetben jogszabálysértés került megállapításra. Az alábbi táblázat szemlélteti a kereskedelmi és egyéb szálláshelyek ellenőrzéseinek megoszlását.

|  |  |  |  |
| --- | --- | --- | --- |
| Megnevezés | Ellenőrzések száma | Jogszabály-sértések száma | Az ellenőrzések számához viszonyítva a jogszabálysértések aránya |
| Kereskedelmi szálláshely | 34 | 7 | 21% |
| Egyéb szálláshely | 171 | 17 | 10% |
| Összesen | 205 | 24 | 12% |

Egyéb szálláshely:

3 adóbeszedésre kötelezett kapott a jegyzőkönyv alapján jogszabálysértő gyakorlat megszüntetésére szóló felhívást, 14 esetben került mulasztási bírság kiszabásra összesen 208.000 Ft (átlagosan 14.800 Ft) összegben.

Az ellenőrzési jegyzőkönyvekben összesen 39 vendég IFA könyvbe történő bejegyzésének hiányát állapítottuk meg.

Kereskedelmi szálláshely:

7 esetben került mulasztási bírság kiszabásra összesen 250.000 Ft (átlagosan 35.700 Ft) összegben. 3 esetben a szálláshelyen nem volt fellelhető az IFA nyilvántartó könyv, emiatt szabtunk ki büntetést, így a be nem írt vendégek száma pontosan nem állapítható meg.

A helyszíni ellenőrzéseken kívül 5 esetben – konkrét személyre, illetve gazdasági társaságra vonatkozó megbízólevél alapján - *Idegenforgalmi adóbevallások utólagos ellenőrzésére és idegenforgalmi adó kötelezettség teljesítésére irányuló ellenőrzés*t folytattunk le.

Idén augusztus óta adóhatóságunk figyelemmel kíséri a különböző szálláshely-szolgáltatásokat hirdető elektronikus felületeket. A hirdetések alapján adóellenőrzési eljárás keretében utólagos adó megállapításokra, adóbírságok, késedelmi pótlékok kiszabására került sor.

Ezen felületek által nyert információknak köszönhetően utólagos adóbevallásokra, adóbefizetésekre is sor került. Utólagosan megállapított adó, illetve utólagosan bevallott adó ebben az évben eddig 1.450.000 Ft. Megállapított adóbírság összege 175.600 Ft.

Számos engedély nélkül működő, idegenforgalmi adót be nem szedő, illetve az önkormányzathoz be nem fizető szálláshely ügyében, az ingatlanok pontos beazonosítását követően – a szabad emberi erőforrás kapacitásának függvényében - adóellenőrzési eljárás indítását tervezzük.

Az idei évben az idegenforgalmi adóellenőrzési tevékenységet a hatósági osztály dolgozói egyéb munkaköri feladatuk ellátása mellett végezték.

**6.3. Iparűzési adó ellenőrzés**

2015-ben helyszíni ellenőrzésre nem került sor. A bevallások feldolgozásával egyidejűleg folyamatosan történt az adózók ellenőrzése. Ez évben került sor első ízben a bevallást nem teljesítők felszólítására, illetve az ÖNADO nyilvántartásunk felülvizsgálatára, amely eredményeként 3.465 ezer forint utólagos bevételt eredményezett. Jelenleg folyamatban van az elmúlt évben feltöltési kötelezettséget elmulasztó, arra kötelezett adózók felszólítása jogszabályi kötelezettségükről.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen minimális számú (összesen 5 estben) fellebbezés benyújtására került sor.

Építményadóval kapcsolatos eljárásban 2 ügyféltől érkezett fellebbezés. Első alkalommal a fellebbezés határidőn túl érkezett, mely a késedelem ellenére felterjesztésre került. A II. fokú hatóság a fellebbezés határidőn túli benyújtására hivatkozva új eljárást rendelt el, egyben felhívta a figyelmet, hogy a fellebbezést a határidő lejárta miatt saját hatáskörben kellett volna elutasítani. A lefolytatott eljárásban hozott újabb döntés ellen ismételt fellebbezéssel éltek. A II. fokú hatóság a fellebbezést megvizsgálta és az I. fokú határozatot helybenhagyta. Az ügyekben további jogorvoslatra nem került sor.

Idegenforgalmi adóval kapcsolatos mulasztási bírság megállapításáról szóló határozat ellen 1 esetben került fellebbezés benyújtásra. A jogorvoslati eljárás eredményeként a Zala Megyei Kormányhivatal a megfellebbezett határozat egy részét megváltoztatta.

Végrehajtási kifogás az év során ez idáig nem volt.

**Tisztelt Képviselő-testületet!**

Kérem az előterjesztést megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a 2015. évi adóigazgatási tevékenységről szóló beszámoló elfogadja.

Felelős: dr. Tüske Róbert jegyző

Határidő: 2015. november 30.

**3.**

**Bizottsági állásfoglalás**

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  Beszámoló a Hévízi Polgármesteri Hivatal 2015. évi adóigazgatási tevékenységéről | | | | |  |
|  | **ülés időpontja** | **határozat-szám** | **szavazati arány** | **bizottsági vélemény (kisebbségi vélemény feltüntetése)** | | |
| **Pénzügyi, Turisztikai és Városfejlesztési Bizottság** | 2015. november 19. | 215/2015. (XI.19.) PTVB határozat | 4 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára. | | |

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **mb. hatósági osztályvezető** |  |  |
| **Dr. Vértesaljainé Halami Katalin** | **gépjárműadó és behajtási ügyintéző** |  |  |
| **Pángerné Toplak Éva** | **idegenforgalmi adóügyintéző** |  |  |
| **Panka-Kovács Melinda** | **hatósági ügyintéző** |  |  |
| **Szörényi László** | **adóügyi és építményadó ügyintéző** |  |  |
| **Szűrösné Németh Hajnalka** | **adóellenőr** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |